钦定古今图书集成/方舆汇编/职方典/第1146卷 > 《松石园记》前人
## 钦定古今图书集成/方舆汇编/职方典/第1146卷 > 《松石园记》前人

吾邑自鲁文恪公后，鲜簉羽鹓鹭者。嘉靖末，二三君
子继起接迹，其以清正著声，则周明卿、陈正甫为最。
两君比邻家居，多清旷之致。正甫予告归，园始成。有
书院曰“亲贤”，有斋曰“永言”，有窝曰“燕息”，有草堂曰“怡
云”，有亭曰“绥予”，曰“净植”，有庵曰“常乐”，有轩曰《既右》，有
坊曰“宝树”，曰“长林丰草”，有桥曰“云”，有门曰“净土”，曰“省
获”，而概之以松石。或取适于花草禽鱼，或取胜于泉
石湖山，或取景于烟雨风月，或取事于耕钓樵牧，或
以睦宗戚，或以训子孙，或以集友朋，或以叩禅宗。盖
与诸为园者同，而其深旨殊不在是。盖正甫尊人葬
其王父母于园西南隅，而正甫伯兄敬甫与诸弟旁
求善地，奉太公夫人以藏，距王父母墓百馀步，所谓
“既右绥予永言”者，三致意焉。维二人没世不忍忘其
亲，天实鉴之，而后子事父母，妇事舅姑，地下犹地上
也。维二人秉德累善，天实祚之，以妥灵于兹。而后兄
弟承藉馀庥，以斩刈蓬翟为园处之也。气候清淑，湖
山明秀，动植飞潜，可为耳目之娱，二人若或眺听冥
娱也，垂纶于泽，撷蔬于园，登糓于田，一切日用之娱，
二人若或率作兴事也。“家之子姓，缨緌相属，伊吾相
和，礼义相先”，二人若或耳提面命也。“洽比其邻，婚姻
孔云，亲疏远近，恩礼有差等”，二人若或往来酬酢也。
沙门比丘，诵经礼忏，六时不辍，轮回因果，薪尽火传。
二人若或有妙喜吉祥，生弥陀净域也。雨露既濡，则
心怵惕，霜露既降则心凄怆。一举足，一出言，如见二
人之容声；伐一木，杀一兽，如见二人之所爱。岂必入
宗庙，设裳衣，荐笾豆，骏奔走，以其恍惚与神明交哉？
是园也，敬甫勤垣墉，正甫涂墍茨，敬甫勤朴斲，正甫
涂丹雘。敬甫不自有而与其弟，正甫不自有而从其
兄，与宗人里人无少长贵贱，藏修息游，型仁《讲让书》
云：“惟孝友于兄弟，是亦为政，扩而充之，以领天下国
家，为世名臣，不亦宜乎！”正甫有《园记》，略言邑人陆鸿
渐以品茶名，去之苕霅以隐。而茶非邑所产，惟井与
泉犹存。先生官苕霅，携种布园中，属善造者造之，以
补鸿渐之所未有，遂为八百年邑中盛事。要之物不
足重而人足重，人重而物遂因人以重。余因是推原
园所由创，其大归与众人殊，盖未有有裨伦常风教
如是者也。昔鲁文恪己有园，载诸邑乘，为一邑名胜
故实。自今正甫园以松石继起，当亦与文恪并传不
朽矣。